《送王明府有龄入都即题其慈湖种花图》
清代·姚燮

天欲栽培民气厚，暗假春风入君手。春风萦回桃柳枝，如君颜色民见怡。

吾郡频年苦兵乱，疲弱愁逢辣手断。便得河阳百里才，难及当时见功半。

枯灰元气云渐苏，烂额焦头尚无算。是当喔咻抚恤之，子得父母身乃依。

严霜四野日照室，煖体何必裘与衣？君来慈溪作贤宰，道路隆隆口碑在。

无端草木亦承膏，寂郭风烟发精采。物犹如此人可知，此理奚烦费词解？

凉飙九月山城秋，碧天高静鸿不流。君将奉檄走京洛，旌车驾矣民难留。

君虽不留民意系，静待阳和转初地。阳和二月多好莺，君来置酒民同听。

我题君图送君别，聊为君民写心结。莫将剪败忧后时，此民共读甘棠诗。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。